ఆరు నెలల్లో పుంజుకుంటాం..
-  పంజాబ్‌ నేషనల్‌ బ్యాంక్‌ సీఈవో సునీల్‌ మెహతా విశ్వాసం
న్యూఢిల్లీ: పంజాబ్‌ నేషనల్‌ బ్యాంక్‌లో అతిపెద్ద స్కామ్‌ వెలుగులోకి వచ్చి ఆ బ్యాంక్‌ ప్రతిష్ట మసకబారినప్పటికీ తాము కేవలం ఆరు నెలల కాలంలోనే తిరిగి పుంజుకొన్ని పూర్వ వైభవాన్ని సాధిస్తామని ఆ బ్యాంక్‌ అధినేత సునీల్‌ మెహతా పూర్తి విశ్వాసం వ్యక్తం చేశారు. తమది సుదీర్ఘకమైన 123 సంవత్సరాల చరిత్ర కలిగి బ్యాంక్‌ అని అన్నారు. నీరవ్‌ మోడీ స్కామ్‌ నష్టాల నుంచి తాము కేవలం ఆరు నెలల కాలంలోనే కోలుకుంటామని ఆయన విశ్వాసం వ్యక్తం చేశారు. ఎకనామిక్‌ టైమ్స్‌తో ఆయన ముచ్చటిస్తూ తమ బ్యాంక్‌ దాదాపు 7000 శాఖలను కలిగి ఉందని వాటిలో జరిగే లావాదేవీలపై పూర్తి నియంత్రణ ఉన్నప్పటికీ కొందరు ఉద్యోగుల పర్యవేక్షణ తప్పిదాల వల్ల నీవర్‌ మోడీ స్కామ్‌ లాంటి తప్పిదాలు జరిగినట్టుగా ఆయన తెలిపారు. ఈ స్కామ్‌కు బాధ్యులైన వారిని వదిలే ప్రసక్తే లేదని అన్నారు. పీఎన్‌బీ బ్యాంక్‌ మొత్తం రూ.57,000 కోట్ల విలువైన మొండి బాకీలను కలిగి ఉందని అన్నారు. వీటి పరిష్కారానికి కృషి చేయడం ద్వారా బ్యాంక్‌నకు కలిగిన నష్టాల నుంచి తాము ఆరు నెలల కాలంలో కోలుకుంటామని తెలిపారు. తాము చేపడుతున్న చర్యల కారణంగా బ్యాంకుకు ఉన్న నిరర్థక ఆస్తులు తమకు బంగారు గనిగా మారనున్నాయని అయన తెలిపారు. గత మూడు త్రైమాసికాల్లో తాము దాదాపు రూ.5000 కోట్ల నిధులను క్విప్‌ల రూపంలోనూ.. రూ.1,300 కోట్ల సొమ్మును ప్రాధాన్యేతర ఆస్తుల విక్రయం ద్వారానూ.. రూ.5,473 కోట్ల సొమ్మును క్యాపిటల్‌ ఇన్‌ఫ్యూజన్‌ రూపంలోనూ పీఎన్‌బీఐ సముపార్జించుకున్నట్టుగా ఆయన వెల్లడించారు. ఈ మొత్తం కలిపి దాదాపు రూ.12,000 కోట్లయిందని అన్నారు. ఫలితంగా బ్యాంక్‌ సామర్థ్యం మరింతగా పెరిగిందని తెలిపారు.
మీ స్నేహితులకు రికమెండ్ చెయ్యండి